CELEX: C2005/115/19
Language: el
Date: 2005-05-14 00:00:00
Title: Υπόθεση C-91/05: Προσφυγή της Επιτροπής των Ευρωπαϊκών Κοινοτήτων κατά του Συμβουλίου της Ευρωπαϊκής Ενώσεως που ασκήθηκε στις 21 Φεβρουαρίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/10
            
         Προσφυγή της Επιτροπής των Ευρωπαϊκών Κοινοτήτων κατά του Συμβουλίου της Ευρωπαϊκής Ενώσεως που ασκήθηκε στις 21 Φεβρουαρίου 2005
   (Υπόθεση C-91/05)
   (2005/C 115/19)
   Γλώσσα διαδικασίας: η αγγλική
   Η Επιτροπή των Ευρωπαϊκών Κοινοτήτων, εκπροσωπούμενη από τους Pieter Jan Kuijper και Johan Enegren, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων, στις 21 Φεβρουαρίου 2005, προσφυγή κατά του Συμβουλίου της Ευρωπαϊκής Ενώσεως.
   Η προσφεύγουσα ζητεί από το Δικαστήριο:
   
               1.
            
            
               να ακυρώσει την απόφαση του Συμβουλίου 2004/833/ΚΕΠΠΑ (1)
               
            
         
               2.
            
            
               να κηρύξει, παράνομη και, ως εκ τούτου, ανεφάρμοστη την Κοινή Δράση 2002/589/ΚΕΠΠΑ (2), ειδικότερα τον Τίτλο II αυτής.
            
         Νομικοί ισχυρισμοί και κύρια επιχειρήματα:
   Η Επιτροπή ζητεί την ακύρωση, λόγω ελλείψεως αρμοδιότητας, βάσει του άρθρου 230, δεύτερη παράγραφος, της Συνθήκης ΕΚ, της αποφάσεως του Συμβουλίου 2004/833/ΚΕΠΠΑ, της 2ας Δεκεμβρίου 2004, περί εφαρμογής της Κοινής Δράσης 2002/589/ΚΕΠΠΑ εν όψει της συμβολής της Ευρωπαϊκής Ένωσης στην ECOWAS στα πλαίσια του Μορατόριουμ για τα Όπλα και τον Ελαφρό Οπλισμό. Το Συμβούλιο έλαβε την απόφαση αυτή βάσει του Τίτλου V της Συνθήκης για την Ευρωπαϊκή Ένωση, ενώ το άρθρο 11 (3) της Συμφωνίας Κοτονού καλύπτει δράσεις, inter alia, κατά της διαδόσεως μικρών όπλων και ελαφρού οπλισμού. Επιπλέον, η Επιτροπή συνήψε, σύμφωνα με το άρθρο 10 (2) του παραρτήματος ΙV της Συμφωνίας Κοτονού ένα Περιφερειακό Ενδεικτικό Πρόγραμμα για τη Δυτική Αφρική με την Οικονομική Κοινότητα Κρατών Δυτικής Αφρικής (ECOWAS) και τη Δυτικοαφρικανική Οικονομική και Νομισματική Ένωση (WAEMU), που παρέχει στήριξη σε περιφερειακή πολιτική προλήψεως συγκρούσεων και ορθής διακυβέρνησης, και αναγγέλλει τη στήριξη, ειδικότερα, του μορατόριουμ, όσον αφορά την εισαγωγή και εξαγωγή, παραγωγή ελαφρού οπλισμού στη Δυτική Αφρική. Έτσι, η βαλλόμενη απόφαση ΚΕΠΠΑ συνιστά παράβαση του άρθρου 47 της Συνθήκης για την Ευρωπαϊκή Ένωση, εφόσον θίγει τις εξουσίες της Κοινότητας στον τομέα της αναπτυξιακής ενίσχυσης.
   Επιπλέον, η Επιτροπή ζητεί να αναγνωριστεί η ακυρότητα, βάσει του άρθρου 241 της Συνθήκης ΕΚ, της Κοινής Δράσης του Συμβουλίου 2002/589/ΚΕΠΠΑ, της 12ης Ιουλίου 2002, και ειδικότερα του Τίτλου της II, επί της ίδιας βάσεως και για τους ίδιους λόγους. Η Κοινή Δράση 2002/589/ΚΕΠΠΑ είναι μία γενικού χαρακτήρα νομοθετική πράξη επί της οποίας στηρίζεται η απόφαση ΚΕΠΠΑ και της οποίας ζητείται η ακύρωση για έλλειψη αρμοδιότητας. Επομένως, η Κοινή Δράση, και ειδικότερα ο Τίτλος της II πρέπει να κηρυχθεί, στο πλαίσιο της υπό κρίση υποθέσεως, ανεφάρμοστη.
   
      (1)  Απόφαση του Συμβουλίου 2004/833/ΚΕΠΠΑ, της 2ας Δεκεμβρίου 2004, για την εφαρμογή της Κοινής Δράσης 2002/589/ΚΕΠΠΑ εν όψει της συμβολής της Ευρωπαϊκής Ένωσης στην ECOWAS στα πλαίσια του Μορατόριουμ για τα Όπλα και τον Ελαφρό Οπλισμό, ΕΕ L 359, 04.12.2004, σ. 65.
   
      (2)  Κοινή Δράση του Συμβουλίου 2002/589/ΚΕΠΠΑ, της 12ης Ιουλίου 2002, για τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού και για την κατάργηση της κοινής δράσης 1999/34/ΚΕΠΠΑ, ΕΕ L 191, 19.07.2002, σ. 1.